ለብሔር፣ ብሔረሰቦች ቀን ሰፊ ዝግጅት እያደረጉ መሆኑን የጅጅጋ ከተማ ነዋሪዎች ገለጹ
 በኢትዮጵያ ሶማሌ ክልል አዘጋጅነት ህዳር 29 የሚከበረውን የኢትዮጵያ ብሄር፣ ብሄረሰቦችና ህዝቦች ቀን በዓል በደማቅ ሁኔታ ለማክበር ሰፊ ዝግጅት እያደረጉ መሆኑን የጅጅጋ ከተማ ነዋሪዎች ገለጹ።በየዓመቱ የሚከበረው የኢትዮጵያ ብሄር፣ ብሄረሰቦችና ህዝቦች ቀን በዓል ህዳር 29 በኢትዮጵያ ሶማሌ ክልል አዘጋጅነት ለ8ኛ ጊዜ በጅጅጋ ከተማ ይከበራል።የጅጅጋ ከተማ ነዋሪዎች በሰጡት አስተያየት፤ በበቅርቡ በከተማቸው አስተናጋጅነት የሚከበረውን የብሄር፣ ብሄረሰቦችና ህዝቦች ቀን በዓል በደማቅ ሁኔታ ለማክበር ከክልሉ መንግስት ጎን በመሆን የተለያዩ ዝግጅቶችን በማድረግ ላይ መሆናቸውን ተናግረዋል።የክልሉ መንግስት ለሚመጡ እንግዶች የማረፊያ ቦታዎች፣ የመሰብሰቢያ አዳራሽ፣ የስታዲየም ማስፋፊያ እንዲሁም የከተማዋን የውስጥ ለውስጥ መንገድ በመገንባት ሰፊ ጥረት እያደረገ መሆኑን ነዋሪዎቹ ገልጸው፤ የከተማዋ ነዋሪዎችም አካባቢያቸውን በማጽዳትና የአካባቢያቸውን ሰላም ነቅቶ በመጠበቅ ያልተቆጠበ ጥረት እያደረጉ መሆኑን አረጋግጠዋል።ኡጋዝ ኢብራሂም አብዲ የተባሉት የከተማው ነዋሪ በሰጡት አስተያየት “በአሉን ከተሳታፊዎች ጋር ለማክበር በጉጉት እየጠበቅን ነው” ሲሉ ገልጸዋል።አቶ ሰለሞን ሀይለ ጊወርጊስ በበኩላቸው “ህዳር 29ኝን ለመቀበል ትልቅ ዝግጅት አድርገናል። ህዳር 29 ለኔ ትልቅ ቀን ናት። በተጨማሪም ለሶማሌ ብሄረሰብ እንዲሁም ለኢትዮጵያ ብሄረሰቦች የአንድነት፣ የሰላም፣ የፍቅርና የደስታ ቀን በመሆኑ ለሁላችንም የሰላም ቀን ነው፤ብለን እናስባለን። በህገ መንግስታችንም በኩል ብናይ ለሁሉም ብሄር ብሄረሰቦች እኩል የሆነች ቀን ማለት ነው። በሶማሌ ክልል በመከበሩ በአገሬ፣ በከተማዬ ስለተከበረ ትልቅ ደስታ ተሰምቶኛል።”“ጅጅጋ በመሰረቱ በራሷ የብሄር፣ ብሄረሰቦች አገር ናት፡፡ ህዝቦቿ በፍቅርና በሰላም የሚኖሩባት አገር ናት፡፡ የብሄር፣ ብሄረሰቦች ቀን ይከበራል፡፡ በዚያን ጊዜ እንግዶቻችንን ለመቀበል በሙሉ ደስታ በሙሉ ፍቅር እየጠበቅናቸው ነው  ።”“ዝግጅቱ በጣም ጥሩ ነው፡፡ ከመንግስትም አኳያ ሲታይ በግንባታ ነገሮች እየተቀየሩ ነው፤ መንገዱም ይሁን አካባቢው እየተቀየረ ነው። የኢትዮጵያ ሶማሌ ክልል መንግስት ለዝግጅቱ ከፍተኛ ትኩረት ሰጥቶ እየሰራ ነው።” ነዋሪዎቹ ለዝግጅቱ መንግስት እያደረገው ባለው የመሰረተ ልማት ዝርጋታ ተጠቃሚ መሆናቸውን የገለጹ ሲሆን፤ መንግስትና ህብረተሰቡ በተቀናጀ አሰራር የአካባቢውን ሰላም በንቃት እየጠበቁ በመሆናቸው ምንም አይነት የሰላም ስጋት አይኖርም ብለዋል።የኢትዮጵያ ብሄር፣ ብሄረሰቦችና ህዝቦች ቀን በዓል የአገሪቱ ህገ-መንግስት  የጸደቀበት፣ ብሄር፣ ብሄረሰቦችና ህዝቦች መብታቸው የተከበረበት ልዩ ቀን በመሆኑ የሶማሌ ክልል ህዝብ ቀኑን በልዩ ሁኔታ እንደሚያከብረው ነዋሪዎቹ አክለው ተናግረዋል።